El 2 d’agost, comencen a Burjassot els trasllats de Sant Roc
2025-07-24

La Clavaria de Sant Roc 2024, amb Carlos Cardama Noguera com a Clavari Major, amb la col·laboració de l’Ajuntament de Burjassot, des de la Regidoria de Festes, dirigida per Manuel Pérez Menero, ja ho té tot preparat per a començar, divendres que ve 2 d’agost, les festes en honor a Sant Roc, amb els tradicionals trasllats del patró de Burjassot.

Tots els trasllats començaran a les 19.30 hores, després de l’eucaristia de les 19.00 hores que tindrà lloc, cada dia, en la parròquia on dorma el Sant, a excepció del diumenge 4 d’agost que l’eucaristia serà a les 18.30 hores i el trasllat a les 19.00 h.

Acompanyat en tots els trasllats per la música de l’Agrupació Musical Los Silos, Sant Roc protagonitzarà el primer trasllat el divendres, 2 d’agost, amb eixida des de l’ermita i acabant el seu recorregut en la Parròquia de Sant Joan de Ribera. Eixa vesprada visitarà les comissions de Fermín Galán i García Hernández- Primavera, Mendizábal i Mestre Lope- Josep Carsí.

El dissabte 3 d’agost, eixint de la Parròquia de Sant Joan de Ribera, visitarà les comissions de María Ros- Sant Tomàs i Nàquera- Lauri Volpi acabant el seu recorregut en la Parròquia de la Santíssima Trinitat. Des d’esta parròquia tornarà a eixir el diumenge 4 d’agost, a les 19.00 hores, en direcció a la Parròquia de Sant Josep Obrer, visitant prèviament la Falla Pi i Margall- Arturo Cervellera, l’Associació Andalusa Al-Andalus 25 Burjassot i la Falla Isaac Peral- Misser Domingo Mascó.

El dilluns 5 d’agost, Sant Roc eixirà de la Parròquia de SanT Josep Obrer per a visitar el Barri de les 613 Vivendes i seguirà el recorregut, fins a arribar a la Parròquia del Sagrat Cor de Jesús, visitant les Falles Llibertat- Teodoro Llorente i Domingo Orozco- Bailén. Des de la Parròquia del Cor de Jesús, el dimarts 6 d’agost, es dirigirà a la Parròquia de la Nativitat, fent parada primer en les Falles Cristòfol Sorní- Mestre Ferran Martín i Espartero- Mestre Plasència.

Els dos últims trasllats del patró seran el dimecres 7 d’agost, amb eixida des de la Parròquia de la Nativitat, acabant el seu recorregut a l’Església de Sant Miquel, visitant les Falles Mariano Benlliure- Acequia Tormos i Plaça del Pouet i el camp de futbol del Burjassot CF i el dijous 8 d’agost, quan el sant tornarà a l’ermita eixint des de la Parròquia de Sant Miquel.